Europa-Parlamentets beslutning

af 13. april 2000

om udsættelse af afgørelsen om decharge for regnskabsåret 1998 til Kommissionen for den økonomiske forvaltning af 6., 7. og 8. Europæiske Udviklingsfond

(2000/469/EF)

EUROPA-PARLAMENTET -

der henviser til balancer og forvaltningsregnskaber for 6., 7. og 8. Europæiske Udviklingsfond for regnskabsåret 1998 (KOM(1999) 227 - C5-0003/1999),

der henviser til den konvention, der blev undertegnet i Lomé den 31. oktober 1979 (6. EUF, Lomé II),

der henviser til den konvention, der blev undertegnet i Lomé den 8. december 1984 (7. EUF, Lomé III)(1),

der henviser til den konvention, der blev undertegnet i Lomé den 15. december 1989 (8. EUF, Lomé IV)(2),

der henviser til den konvention, der blev undertegnet i Mauritius den 4. november 1995 (8. EUF, Lomé IVa)(3),

der henviser til Revisionsrettens årsberetning for regnskabsåret 1998 og institutionernes svar(4) (C5-0266/1999),

der henviser til Rådets henstilling af 13. marts 2000 (C5-0154/2000),

der henviser til EF-traktatens artikel 276,

der henviser til forretningsordenens artikel 93 og bilag V,

der henviser til betænkning fra Budgetkontroludvalget og udtalelse fra Udvalget om udvikling og Samarbejde (A5-0089/2000), og

ud fra følgende betragtning:

A. Den finansielle bistand til 6., 7. og 8. Europæiske Udviklingsfond pr. 31. december 1998 udgjorde 1,469 mia. EUR -

1) anefaler at udsætte afgørelsen om decharge til Kommissionen for den økonomiske forvaltning af 6., 7. og 8. Europæiske Udviklingsfond for regnskabsåret 1998; anmoder Kommissionen om inden den 15. maj 2000 at udarbejde en handlingsplan med relevante frister indeholdende følgende elementer:

- en bekræftelse fra Kommissionen på de procedurer den vil følge ved orienteringen af Parlamentet, OLAF og Revisionsretten om svig og uregelmæssigheder i forbindelse med udviklingsbistandsprogrammer

- en opstilling over de udbedringsforanstaltninger, modtagerlandenes regeringer vil blive anmodet om at træffe, når de anses for at være skyldige i svig og uregelmæssigheder, herunder foranstaltninger til styrkelse af kontrolsystemerne på nationalt plan og EU-plan

- en opgørelse over de midler, som i henhold til de foranstaltninger, Kommissionen har vedtaget, er blevet eller stadig mangler at blive betalt tilbage af nationale myndigheder som resultat af revisioner

- et tilsagn om, at den vil følge en nultolerancepolitik ved svig og uregelmæssigheder i forbindelse med modtagerlandenes regeringers anvendelse af counterpart-midler

- en udtømmende liste over de administrative og/eller disciplinære undersøgelser vedrørende delegationspersonale, der skal gennemføres i lyset af revisioner af strukturtilpasningsprogrammer og anden udviklingsbistand

- en oversigt over de foranstaltninger, der i samarbejde med donorerne skal træffes til revision af den politiske ramme for strukturtilpasninger med henblik på at sikre, at det ansvar, der overdrages til modtagerlandenes regeringer, ledsages af en passende, uafhængig kontrol med de counterpart-midler, de har til rådighed (herunder styrkelse af den kontrol, der gennemføres af såvel nationale organer som Kommissionen)

- de samlede foranstaltninger, der vil blive truffet til styrkelse af den interne revision og evalueringsfunktionerne i forbindelse med den eksterne bistand

- et udtømmende svar på konklusionerne i Udviklingsudvalgets udtalelse om decharge for regnskabsåret 1998

- hurtig indførelse af en standardkontrakt for tjenesteydelser og indkøb og en vurdering af al faglig bistand, således som Revisionsretten gentagne gange har anmodet om

- et tilsagn om, at den vil gennemføre benchmarkingundersøgelser af revisions- og evalueringssystemer for bistand ydet af medlemsstaterne og fremsætte forslag til et fejlsikkert system, der systematisk og øjeblikkeligt gør den øverste ledelse opmærksom på vigtige opdagelser.

2) pålægger sin formand at sende denne beslutning med bemærkningerne til Rådet, Kommissionen, Revisionsretten, Den Europæiske Investeringsbank og de øvrige institutioner og sørge for, at den offentliggøres i De Europæiske Fællesskabers Tidende (L-udgaven).

Julian Priestley

Generalsekretær

Nicole Fontaine

Formand

(1) EFT L 86 af 31.3.1986, s. 1.

(2) EFT L 229 af 17.8.1991, s. 1.

(3) EFT L 156 af 29.5.1998, s. 1.

(4) EFT C 349 af 3.12.1999.